Lukuaika noin 2 min

Microsoftin datankeräys rikkoo EU:n gdpr-asetusta. Gdpr säädettiin suojelemaan kansalaisia erityisesti teknologiajättien liialliselta tiedonhalulta. Säädöksen mukaan käyttäjille tulee kertoa, mitä tietoa kerätään ja missä kerätyt tiedot säilytetään. Käyttäjille pitää myös tarjota mahdollisuus tarkastella heistä kerättyä tietoa.

Office 2016-, Office Online- sekä Office 365 ProPlus-ohjelmat eivät näin kuitenkaan toimi, hollantilaisviranomaisten julkaisemasta raportista käy ilmi. Viranomaisten havainnoista kirjoittaa muun muassa The Inquirer.

Raportista käy ilmi, että Microsoft kerää tietoa peräti 25 000 erilaisesta ”käyttäjätapahtumasta”. Kerätyt tiedot jaetaan 30 eri insinööritiimin kesken. Vertailun vuoksi The Inquirer mainitsee Windows 10:n, jonka erilaisista käyttäjätapahtumista Microsoft kerää vain 1200. Windows 10:stä kerätyt tiedot jaetaan 10:n kehitystiimin kesken.

Raportissa ei oteta kantaa varsinaiseen tietojen keräämiseen, vaan sen myönnetään olevan osa modernia ohjelmistokehitystä. Sen sijaan Microsoftin keräämät sähköpostiviestien otsaketiedot sekä kokonaiset lauseet rikkovat gdpr-säädöksiä, viranomaiset toteavat. Käyttäjät eivät myöskään voi estää tietojen keräämistä, The Inquirer huomauttaa.

Kokonaisia lauseita kerätään silloin, kun automaattinen oikoluku tai kääntäjäpalvelu ovat käytössä.

Microsoft työskentelee yhdessä viranomaisten kanssa saattaakseen dokumentaationsa ja tietojenkeruukäytäntönsä yhteensopivaksi gdpr:n kanssa. Käytännössä homma toiminee samalla tavalla kuin Windows 10:n tapauksessa.

Tuolloin Microsoft kohun jälkeen päätyi tarjoamaan käyttäjille enemmän tietoa siitä, minkälaista tietoa tästä kerätään ja mihin sitä käytetään. Lisäksi käyttäjille tarjottiin mahdollisuus tarkastella kerättyä tietoa.

Jos Microsoftin toimia asian suhteen ei katsota riittäviksi, voi yhtiötä uhata gdpr-rikkomuksista määrättävät sakot, jotka Redmondin jätin tapauksessa voisivat kohota miljardeihin euroihin.